Obecný úrad, Hlavné námestie č. 6, 941 31  Dvory nad Žitavou

Z á p i s n i c a

z 30. zasadnutia obecného zastupiteľstva v Dvoroch nad Žitavou

Dátum a miesto konania: 09.09.2014, Obecný úrad Dvory nad Žitavou
Prítomní: podľa prezenčnej listiny

1.	Otvorenie zasadnutia:

     Zasadnutie obecného zastupiteľstva viedol starosta obce Ing. Jozef Kálazi. Po úvodných slovách oboznámil prítomných poslancov s programom. Následne ich vyzval na prednesenie návrhov na jeho zmenu alebo doplnenie. Nakoľko nebol predložený žiaden pozmeňovací návrh,  poslanci schválili nasledovný program zasadnutia obecného zastupiteľstva:
1.	Otvorenie zasadnutia
2.	Určenie zapisovateľa a overovateľov zápisnice
3.	Voľba návrhovej komisie
4.	Kontrola uznesení z predchádzajúceho zasadnutia obecného zastupiteľstva
5.	Informácie
6.	Prerokovanie Návrhu na vyhlásenie voľby hlavného kontrolóra obce Dvory nad Žitavou a návrh na ustanovenie podrobností o spôsobe a vykonaní voľby hlavného kontrolóra obce Dvory nad Žitavou
7.	Určenie počtu poslancov a utvorenie volebného obvodu pre voľby do orgánov samosprávy
8.	Prerokovanie  Návrhu všeobecne záväzného nariadenia obce Dvory nad Žitavou o prevádzkovom poriadku pohrebiska a domu smútku
9.	Správa o plnení rozpočtu obce Dvory nad Žitavou za I. polrok 2014
10.	 Prerokovanie návrhu úpravy rozpočtu obce Dvory nad Žitavou č. 2 na rok 2014
11.	Žiadosti
12.	Rôzne
13.	Záver

Hlasovanie č. 1
Prítomní:  10     Za:  10     Proti:  0     Zdržali sa:  0

2.	Určenie zapisovateľa a overovateľov zápisnice:

Zapisovateľ: Ing. Ľubica Kurdiová
Overovatelia zápisnice: Ing. Tibor Farkas, Mária Horváthová

3.	Voľba návrhovej komisie:

Za členov návrhovej komisie boli schválení nasledovní poslanci: Ing. Branislav Becík, PhD., Róbert Broskovics, MUDr. Gejza Dósa.
Hlasovanie č. 2
Prítomní:  11     Za:  9     Proti:  0    Zdržali sa:  2

4.	Kontrola uznesení z predchádzajúceho zasadnutia obecného zastupiteľstva:
     V tomto bode programu starosta obce skonštatoval, že na predchádzajúcom zasadnutí obecného zastupiteľstva nebolo prijaté také uznesenie, ktorého plnenie, resp. splnenie by bolo potrebné kontrolovať.

5.	Informácie:

     Starosta obce predložil poslancom obecného zastupiteľstva nasledovné informácie:
-	bolo vykonané oplotenie časti cintorína – pohrebiska na Branovskej ceste,
-	prebehla výsadba tují a stromov v cintoríne na Branovskej ceste, na starom cintoríne na ul. Pod záhradami, v okolí detského ihriska na Hlavnej ul.,
-	pre potreby zásobovania bola vybudovaná príjazdová cesta do školskej jedálne v areáli miestnych základných škôl,
-	zabezpečilo sa vybudovanie odvodňovacieho kanála – jarku pri školskej jedálni,
-	prebehla výmena podlahovej krytiny – linolea v miestnej materskej škole,
-	zrealizoval sa postrek verejnej zelene – porastov pagaštanu konského proti škodcom,
-	prebehla rekonštrukcia časti Hlbokej cesty a odvodnenie Hlbokej cesty na križovatke ulíc Hlboká cesta a Krátka, 
-	zrealizovala sa oprava výtlkov na Hlbokej ceste, na ul. Krátka a Petőfiho,
-	v zmysle pasportizácie sa uskutočnilo osadenie dopravných značiek na ul. Krátka, Záhradná a J. Szabóa,
-	pracovníci obce zabezpečovali pomocné práce pri rekonštrukcii sociálnych zariadení v priestoroch školského klubu detí a školskej jedálne pri miestnych základných školách,
-	z ministerstva školstva obdržala obec finančnú dotáciu vo výške 50 000,- eur, ktorá bude použitá na výmenu okien a dverí na budove ZŠ Adolfa Majthényiho. Ešte pred samotnou realizáciou uvedených prác bolo potrebné uskutočniť verejné obstarávanie, ktoré sa zabezpečuje prostredníctvom firmy Centrálna obstarávacia agentúra Nitra. K dnešnému dňu prebehlo tzv. otváranie obálok a výber dodávateľa z piatich prihlásených firiem,
-	ďalej pracovníci obce vykonávali pomocné práce pri výmene podlahy v telocvični základnej školy,
-	uskutočnilo sa dokončenie výmeny okien na budove obecného úradu,
-	z Nadácie EKOPOLIS získala obec dotáciu 7 000,- eur, ktorá bude, resp. je použitá na výmenu okien na budove miestneho kultúrneho domu,
-	prostredníctvom MASK-y obec získala finančnú dotáciu vo výške 5 075,- eur, ktorá bude použitá na vykrytie časti nákladov na zastrešenie pódia v areáli miestnych základných škôl,
-	starosta informoval o tom, že vďaka jeho kontaktom v spoločnosti Západoslovenská energetika, a.s. sa mu podarilo vybaviť, že elektrickú prípojku pre malometrážne byty vybuduje táto spoločnosť na vlastné náklady, čo obci zabezpečí úsporu finančných prostriedkov vo výške 22 000,- eur,
-	obec získala finančnú podporu z Bruselu vo výške 14 500,- eur, ktorá bude použitá na realizáciu budúcoročných obecných dní,
-	v mesiaci október, možno ešte v septembri, sa začnú práce súvisiace s  rozšírením verejného vodovodu v uliciach: Žitavská, Sklený vrch, Krivánska, Sládkovičova, Kukučínova o celkovej dĺžke 1457 metrov.

6.	Prerokovanie Návrhu na vyhlásenie voľby hlavného kontrolóra obce Dvory nad Žitavou a návrh na ustanovenie podrobností o spôsobe a vykonaní voľby hlavného kontrolóra obce Dvory nad Žitavou:
     Stanovisko príslušnej komisie prečítala poslankyňa Ing. Horváthová. Komisia odporúča: v bode 2 návrhu, ods. 4 – spôsob vykonania voľby kontrolóra obce Dvory nad Žitavou uskutočniť tajným hlasovaním, bez prítomnosti kamier. Ďalej, za členov osobitnej komisie v bode 2 návrhu, ods. 6 odporúča nasledovných poslancov: Ing. Tibor Farkas – člen osobitnej komisie, Mária Horváthová – predsedníčka osobitnej komisie, Ladislav Fűri – člen osobitnej komisie.
Do diskusie sa ako prvý prihlásil poslanec Ing. Becík, ktorý uviedol, že skutočnosť, či bude alebo nebude voľba kontrolóra v priamom vysielaní nevidí ako problém. Aj keď si myslí, že občania by mali byť informovaní. Problém je skôr to, že sa jedná o voľbu hlavného kontrolóra obce a ten by sa mal vyznať v číslach a v účtovníctve, a preto navrhuje, aby boli požiadavky na túto funkciu rozšírené o potrebu vysokoškolského vzdelania ekonomického smeru.
Na to starosta zareagoval otázkou smerom k prednostke obecného úradu, či by to nebolo diskriminačné.
Prednostka odpovedala, že zákon hovorí o minimálne stredoškolskom vzdelaní. V podmienkach si obec stanovila VŠ II. stupňa, čo nie je v rozpore s týmto zákonom.
Poslanec Ing. Becík doplnil, že on navrhuje rozšíriť požiadavku II. stupňa VŠ o ekonomický smer. Čo zdôvodnil aj tým, že by bol rád, aby volené funkcie v obci zastávali už konečne odborníci. A až potom kamaráti a známi.
Poslankyňa Ing. Horváthová doplnila, že je potrebné prihliadať aj na tú skutočnosť, že funkcie veľakrát zastávajú ľudia s iným VŠ vzdelaním, ako je ich náplň práce. Čo je všeobecný jav hlavne v štátnej správe.
Poslankyňa Dr. Vadkertiová pripomenula, že zákon pripúšťa aj stredoškolské vzdelanie, čiže podmienky na výkon hlavného kontrolóra obce by sa mohli zmierniť aj na tento stupeň vzdelania. Tým pádom by sa mal možnosť prihlásiť niekto so stredoškolským vzdelaním ekonomického smeru, no s napr. 20 ročnou praxou.
Poslanec MUDr. Dósa reagoval slovami, aby sa takýmto spôsobom neznižovali nároky na funkciu kontrolóra.
Starosta obce uviedol, že zákon síce hovorí o minimálne stredoškolskom vzdelaní, ale je v právomoci obce, aby si tieto požiadavky nastavila podľa svojich predstáv.
Poslanec Ing. Hodek navrhol doplniť požiadavku „prax v ekonomickej oblasti“.
Na jeho návrh zareagoval starosta obce, ktorý povedal, že v požiadavkách je prax spomenutá: „ prax vo verejnej správe, ekonomickej alebo kontrolnej činnosti – vítaná“. Čiže ide o dosť široký záber, v ktorom je zahrnuté aj ekonomické vzdelanie. Potom vyzval poslancov, aby hlasovali o návrhu poslanca Ing. Becíka, aby mal uchádzač o funkciu hlavného kontrolóra obce ekonomické vzdelanie.
Poslanci návrh neschválili.
Hlasovanie č. 3
Prítomní:  12     Za:  6     Proti:  5     Zdržali sa:  1
Po hlasovaní sa do diskusie prihlásila poslankyňa Horváthová, ktorá povedala, že podľa jej názoru praktická odbornosť nemusí byť vždy podmienená vysokoškolským vzdelaním v danej oblasti.
Poslanec Ing. Becík navrhol, že možno by bolo vhodné, aby sa za danej situácie, keď sa názory jednotlivých poslancov rôznia, voľbou hlavného kontrolóra obce zaoberalo nové zastupiteľstvo.
K tomu prednostka obecného úradu povedala, že to by mohol byť značný problém, nakoľko funkčné obdobie terajšieho kontrolóra končí 31.12.2014, a v intervale 60 dní pred týmto termínom je potrebné zvoliť nového. Ak by to malo riešiť nové zastupiteľstvo, tak to je ďalších 40 dní.
Starosta obce doplnil jej slová a vysvetlil, že 15. 11. 2014 sa uskutočnia voľby do miestnej samosprávy. Do 30 dní od volieb musí jestvujúci starosta obce zvolať prvé, tzv. ustanovujúce zasadnutie obecného zastupiteľstva. Na tomto zasadnutí nie je možné riešiť voľbu hlavného kontrolóra. Až na tom ďalšom.
Poslankyňa Ing. Horváthová podotkla, že aj keby mal uchádzač akékoľvek vzdelanie, resp. dlhoročnú prax, na výkon funkcie kontrolóra musí absolvovať doplňujúce školenia.
Poslanec Ing. Becík položil otázku, kto kontroluje hlavného kontrolóra.
Starosta obce odpovedal, že obecné zastupiteľstvo. 
Takže v takom prípade, ak obecné zastupiteľstvo vidí, že hlavný kontrolór je neschopný, tak by ho malo odvolať a zvoliť nového. A aby sa predišlo podobnej situácii, tak navrhol, aby mal uchádzač o túto funkciu ekonomické vzdelanie - uviedol poslanec Ing. Becík.
Prednostka obecného úradu namietla, že práve touto požiadavkou dôjde k zúženiu uchádzačov, ktorí by sa mohli prihlásiť. V návrhu je uvedený širší okruh, z ktorého sa bude ľahšie vyberať.
O slovo sa prihlásil poslanec Ing. Hodek, ktorý povedal, že aj on má záujem o to, aby funkciu hlavného kontrolóra v obci vykonával človek, ktorý „sa vyzná v číslach“. Bez výkonu tejto funkcie obec nemôže normálne fungovať. Okrem iného ešte povedal, že navrhuje slovíčko „vítaná“ nahradiť slovom „nutná“, čím sa dosiahne to, že sa môže prihlásiť uchádzač s akýmkoľvek vzdelaním, ale bude mať prax v štátnej správe, ekonomickej alebo kontrolnej činnosti.
Starosta obce navrhol, aby bol zachovaný širší záber vzdelania a praxe, a pri samotnom výbere kandidátov sa ukáže, ktorý z nich bude najvhodnejší. Toto zas určí výberová komisia.
Prednostka obecného úradu opravila, že výberová komisia vhodných kandidátov nevyberá, ale skúma, či spĺňajú stanovené podmienky. Vyhovujúci kandidáti budú pozvaní na zasadnutie obecného zastupiteľstva, a tam v rámci 5 minútového časového limitu dostanú možnosť prezentácie. Potom poslanci tajným hlasovaním rozhodnú.
Následne starosta obce vyzval poslancov, aby pristúpili k hlasovaniu o návrhu na voľbu hlavného kontrolóra v podobe, v akej ho predložila komisia.
Poslanci návrh komisie schválili.
Hlasovanie č. 4
Prítomní:  12     Za:  10     Proti:  1      Zdržali sa:  1

7.	Určenie počtu poslancov a utvorenie volebného obvodu pre voľby do orgánov samosprávy:

     K predmetnému bodu programu nemali poslanci žiadne otázky a ani pripomienky. Z uvedeného dôvodu pristúpili k hlasovaniu, ktorým určili, že v obci Dvory nad Žitavou bude pre voľby poslancov obecného zastupiteľstva vytvorený jeden volebný obvod s počtom poslancov 12 a zároveň uložili prednostke OcÚ zverejniť vytvorenie volebného obvodu a počtu poslancov na webovej stránke obce a na úradnej tabuli obecného úradu.
Hlasovanie č. 5
Prítomní:  12     Za:  12     Proti:  0      Zdržali sa:  0

8.	Prerokovanie Návrhu všeobecne záväzného nariadenia obce Dvory nad Žitavou o prevádzkovom poriadku pohrebiska a domu smútku:

     Predsedníčka komisie pre financie, rozpočet a výstavbu OZ, poslankyňa Ing. Horváthová, k predloženému návrhu predložila stanovisko danej komisie, v ktorom sa hovorí, že komisia odporúča nasledovné zmeny VzN v jeho prílohe – Cenníku služieb poskytovaných na pohrebisku:
-	bod III. Nájom urnovej schránky na desať rokov, ods. 2 Urnový háj – znížiť zo 100 eur na 50 eur,
-	bod IV. Nájom za užívanie 1 ks oznamovacej tabule na jeden rok pre právnické a fyzické osoby – upraviť predmetný poplatok z 16,60 eur/1 ks/rok na 50 eur/rok za všetky tabule.
Ohľadne samotnej realizácie Urnového hája komisia odporúča poveriť obecný úrad určením vhodného miesta k jeho výstavbe.
Poslanci uvedené odporúčania komisie – zmeny v Návrhu  schválili. 
Hlasovanie č. 6
Prítomní:  12     Za:  12     Proti:  0     Zdržali sa:  0

9.	Správa o plnení rozpočtu obce Dvory nad Žitavou za I. polrok 2014:

     Na základe odporúčania príslušnej komisie poslanci Správu o plnení rozpočtu obce Dvory nad Žitavou za I. polrok 2014 vzali na vedomie.

10.	Prerokovanie návrhu úpravy rozpočtu obce Dvory nad Žitavou č. 2 na rok 2014:

     Predsedníčka komisie pre financie, rozpočet a výstavbu prečítala stanovisko komisie, ktorá odporúča predložený Návrh schváliť s nasledovnými zmenami:
v rámci bežných výdavkov uhrádzaných z rozpočtu obce v programe 4. Cestná doprava a miestne komunikácie, podprogram 4.1 Údržba miestnych komunikácií a chodníkov, položka 634 – Dopravné, znížiť rozpočet bežných výdavkov o čiastku 960 eur a v rámci kapitálových výdavkov uhrádzaných z rozpočtu obce v programe 1. Plánovanie, manažment a kontrola, podprogram Manažment obce, položka 710 – Obstarávanie kapitálových aktív (rezerva na projekty) znížiť rozpočet kapitálových výdavkov o čiastku 3 000 eur. Uvedené finančné prostriedky celkom vo výške  3 960 eur presunúť do rozpočtu kapitálových výdavkov uhrádzaných z rozpočtu obce program 4. Cestná doprava a miestne komunikácie, podprogram 4.3 Dopravné značenie, položka 710 – Obstarávanie kapitálových aktív, na nákup dvoch kusov meračov rýchlosti BX-1 SPOMAĽ so štatistikou.
V súvislosti s meračmi rýchlosti vysvetlila, že predmetné merače, umiestnené na ul. Veľká komárňanská a na Kolťanskej ceste, akumulátor ktorých je napájaný z verejného osvetlenia, má obec vo výpožičke na základe zmluvy o výpožičke, ktorú uzatvorila so spoločnosťou BELLIMPEX, s.r.o. Kossúthova 6, Štúrovo, v termíne do 21.9.2014. Komisia odporúča ich odkúpenie za cenu  3 960 eur.

K uvedenému sa ako prvá prihlásila poslankyňa Ing. Fridriková, ktorá sa opýtala, aký finančný prospech bude mať obec z týchto meračov.
Poslanec Ing. Becík zase pripomenul, že určité bezpečnostné opatrenia, prvky by sa mali realizovať predovšetkým na križovatke ciest pri kostole, ktorá je kritickým bodom jednak z hľadiska bezpečnosti a jednak z pohľadu opakujúcich sa havárií. 
Poslankyňa Horváthová vysvetlila, že z hľadiska finančného nebudú merače pre obec žiadnym prínosom. V podstate ide len o akýsi „psychologický efekt“. Upozornenie pre vodiča, že by mal znížiť rýchlosť.
Poslanec Ing. Becík podotkol, že na sledovanie a kontrolu dodržiavania rýchlosti motorových vozidiel je štátna polícia. A zároveň zopakoval, že finančné prostriedky by sa mali investovať do ním spomenutej problematickej križovatky.
Poslankyňa Horváthová mu dala za pravdu, že sledovanie rýchlosti je vecou štátnej polície, ale v tomto prípade sa jedná aj o uspokojenie požiadaviek občanov obce, aby obec prijala nejaké opatrenia, lebo zvýšený počet ťažkých motorových vozidiel – kamiónov jazdiacich vysokou rýchlosťou ohrozuje nielen ich zdravie a životy, ale aj ich majetok. Ďalej doplnila, že čo sa týka ním spomenutej križovatky, tam už na základe žiadosti obce boli osadené určité bezpečnostné prvky, ale v konečnom dôsledku vlastníkom týchto komunikácií je Slovenská správa ciest a VÚC, čiže obec nemôže, nemá právo investovať a zasahovať do ich majetku.
Do diskusie sa zapojil starosta obce, ktorý povedal, že čo sa týka výstavby okružnej križovatky, tak zo strany obce boli splnené všetky podmienky a zahájenie jej výstavby je tesne pred začatím.
Poslanec Ing. Hodek sa stotožnil s názorom poslanca Becíka a taktiež sa vyslovil za realizáciu  opatrení smerujúcich k zvýšeniu bezpečnosti problematickej križovatky.
Poslankyňa Horváthová k tomu uviedla, že podľa vyjadrenia kompetentných – SSC a VÚC, nemá význam investovať do bezpečnostných prvkov ďalšie finančné prostriedky, lebo križovatka je tesne pred kompletnou rekonštrukciou. 
Do diskusie zasiahol starosta obce, ktorý poslancov vyzval, aby sa tejto problematike venovali v bode „Rôzne“ a momentálne sa venovali hlasovaniu k aktuálnemu bodu programu.
Poslanci schválili odkúpenie meračov rýchlosti v uvedenej cene.
Hlasovanie č. 7
Prítomní:  12    Za:  9     Proti:  2     Zdržali sa:  1
Poslanci schválili úpravu rozpočtu č. 2 na rok 2014 s vyššie uvedenými úpravami.
Hlasovanie č. 8
Prítomní:  12     Za:  12     Proti:  0     Zdržali sa:  0

11.	Žiadosti: 

     Komisia pre financie, rozpočet a výstavbu Obecného zastupiteľstva v Dvoroch nad Žitavou na svojom zasadnutí prerokovala a poslancom predložila  nasledovné:
•	žiadosť Mgr. Henriety Bajkaiovej a manž. Gabriela Bajkaia, bytom Dvory nad Žitavou, ul. J. G. Tajovského 6 o odkúpenie pozemku parc. č. 716/11 – ostatné pozemky o výmere 30 m2, k.ú. Dvory nad Žitavou. Komisia odporúča predaj pozemku na základe GP č. 73/2014, označeného ako parc. č. 716/11 – ostatné plochy o výmere 30 m2, k.ú. Dvory nad Žitavou, za kúpnu cenu 10 eur/m2 v súlade s § 9a ods. 8 písm. e) zákona č. 138/1991 Zb. o majetku obci.
Poslanci schválili predaj pozemku.
Hlasovanie č. 9
Prítomní:  12     Za:  12     Proti:  0      Zdržali sa:  0
•	žiadosť Petra Baku, bytom Dvory nad Žitavou, Furmanská 12, o odkúpenie pozemku parc. č. 4507 – obecná cesta z dôvodu, že žiadateľ je vlastníkom dvoch pozemkov, ktoré z oboch strán priamo susedia s daným pozemkom. Komisia neodporúča predaj pozemku parc. č. 4507 – obecná cesta o výmere 228 m2.
K žiadosti sa ako prvý vyjadril starosta obce, ktorý povedal, že v tomto prípade sa nejedná o cestu, ale o tzv. medzu umiestnenú medzi dvomi domami, zarastenú burinou.
Poslankyňa Ing. Horváthová vysvetlila, že komisia mala informáciu, že ide prístupovú cestu k ďalším parcelám, ktoré sa síce v súčasnej dobe nevyužívajú, ale v budúcnosti sa môže stať, že sa niekto k ich vlastníctvu prihlási a odpredajom žiadanej parcely by sa mohlo stať, že sa zamedzí prístup na jeho pozemok.
Starosta oponoval, že títo vlastníci, ak sa nejakí objavia, sa k svojim parcelám môžu dostať aj z iného smeru. Komisia bola uvedená do omylu, že ide o prístupovú cestu.
Prítomná pracovníčka obecného úradu pani Andrejková k tomu uviedla, že na katastrálnej mape je predmetná parcela zakreslená ako prístupová cesta.
Starosta obce zareagoval slovami, že mať niečo na mape a vidieť skutočnosť sú dve rozdielne veci.
Poslanec Ing. Farkas povedal, že komisia sa rozhodovala aj na základe toho, že v prípade potreby by táto parcela mohla slúžiť na odvodnenie cesty. Nakoľko v minulosti sa už stali také prípady, že takého „medzery“ sa predali a potom nebola možnosť odviesť vodu. A niečo podobné  sa môže stať hocikedy.
Do diskusie vstúpila prednostka obecného úradu, ktorá upozornila, že v prípade, ak sa obecné zastupiteľstvo rozhodne predmetnú parcelu predať, tak je v zmysle zákona o majetku obcí potrebné rozhodnúť, akým spôsobom sa tento predaj uskutoční. Sú tri zákonné spôsoby: verejná obchodná súťaž, dražba alebo priamy predaj. Okrem toho existujú aj tzv. výnimky, ale na tento prípad sa určite nevzťahujú. Čiže, najprv je potrebné rozhodnúť o predaji a potom o forme jeho uskutočnenia.
Na jej slová zareagovala poslankyňa Horváthová, ktorá sa opýtala čo sa skrýva pod pojmom priamy predaj. 
Prednostka vysvetlila, že priamy predaj určite neznamená to, že si niekto podá žiadosť o odkúpenie obecného majetku a tento sa mu aj predá. Ale znamená to, že tento majetok sa musí najprv oceniť, potom sa možnosť odkúpenia zverejní a na základe tohto zverejnenia môžu záujemcovia v uzatvorených obálkach predkladať svoje cenové ponuky. V tomto prípade je jediným kritériom úspešnosti najvyššia ponúknutá suma – cena. Pozemky, ktorých odkúpenie bežne obecné zastupiteľstvo schvaľuje, to sú tie pozemky obce, na ktoré sa vzťahujú výnimky zo zákona. Napr. ide o malú výmeru, ide o pozemok, na ktorom stojí stavba vo vlastníctve žiadateľa, alebo ide o prípad hodný osobitného zreteľa. Postup, ktorý v stručnosti opísala je bezpodmienečne nutné dodržať aj preto, aby sa mohol uskutočniť zápis vlastníctva k nehnuteľnosti do katastra. 
Poslanec Ing. Farkas sa opýtal, či v tomto prípade je možné použiť niektorú z výnimiek.
Prednostka obecného úradu odpovedala, že pri výmere 228 m2 to určite nie je možné. Malou plochou sa totižto myslí pozemok o maximálnej výmere od 50 – 60 m2.
Starosta obce namietol, že aj keď ide o vyššiu výmeru, ale pozemok je veľmi úzky, takže pochybuje, že by mal niekto z neho úžitok. Okrem využitia na prípadné zabezpečenie odvodnenia.
Poslanec Ács navrhol, aby situáciu na mieste vyhodnotili členovia komisie poľnohospodárstva a životného prostredia a na základe ich zistení sa potom rozhodne o ďalšom postupe.
Po týchto slovách starosta obce navrhol odročiť prerokovanie predmetnej žiadosti na najbližšie rokovanie obecného zastupiteľstva, na ktoré bude predložené aj stanovisko vyššie uvedenej komisie.
•	žiadosť Norberta Lužicu, bytom Dvory nad Žitavou, Hviezdoslavova 6 o odkúpenie pozemku v k.ú. Dvory nad Žitavou, ul. Krajná, ktorý bol zameraný GP č. 82/2014, LV č. 1 ako parc. č. 628 – orná pôda o výmere 686 m2 a parc. č. 5587/3 – orná pôda o výmere 1786 m2, spolu o výmere 2472 m2. Komisia neodporúča predaj týchto pozemkov z dôvodu, že v územnom pláne obce je na nich plánovaná individuálna bytová výstavba.
Poslanci predaj pozemku neschválili.
Hlasovanie č. 11
Prítomní:  12     Za:  0     Proti:  12      Zdržali sa:  0
•	žiadosť Mgr. Edity Czifrovej, bytom Dvory nad Žitavou, Okružná 29 o prenájom nebytových priestorov v budove miestneho zdravotného strediska, na podnikateľské účely - na poskytovania kozmetických služieb, pričom žiada o uzatvorenie zmluvy o budúcej zmluve.
Komisia odporúča uzatvorenie zmluvy o budúcej zmluve na prenájom  predmetných nebytových priestorov o ploche 48,40 m2. Cena prenájmu vo výške 748 eur/rok je stanovená v zmysle schválených Zásad nakladania s majetkom obce + cena za služby, ktorá je vypočítaná na základe vyúčtovacích faktúr za jednotlivé služby. V súvislosti s touto žiadosťou prednostka obecného úradu upozornila, že sa jedná o prípad hodný osobitného zreteľa, nakoľko  ide o priestory, ktoré sú dlhodobo bez nájomcu a taktiež ide o priestory, ktoré už obec ponúkla v minulosti na prenájom a nebol o ne záujem.
Poslanci schválili uzatvorenie zmluvy o budúcej zmluve za uvedených podmienok.
Hlasovanie č. 12
Prítomní: 12     Za:  12     Proti:  0      Zdržali sa:  0
•	žiadosť Evy Mészárosovej zastúpenej Mgr. Petrom Novánskym – vedúci Šachového klubu Dvory nad Žitavou, Bešeňovská 38, o poskytnutie finančného príspevku na vykrytie nákladov k zabezpečeniu účasti menovanej na ME v šachu v meste Batumi (Gruzínska republika) vo výške 400 eur – 300 eur letenka, 100 eur pre organizátora podujatia.
Komisia odporúča poskytnutie finančného príspevku vo výške 300 eur, ale až po predložení splnomocnenia pre Mgr. Petra Novánského od rodičov maloletej Evy.
Prednostka obecného úradu predložila splnomocnenie podpísané matkou maloletej Evy Mészárosovej, ktoré bolo obecnému úradu doručené krátko pred zasadnutím obecného zastupiteľstva.
Vzhľadom na skutočnosť, že maloletá je úspešnou športovkyňou a veľkým talentom v šachovom športe a zároveň je občiankou obce, starosta obce navrhol navýšenie príspevku o 100 eur, teda na požadovanú úroveň.
Poslanec Ing. Farkas v tejto súvislosti podotkol, že celá komisia bola za poskytnutie príspevku v plnej výške, no tiež si kládla otázku, prečo na jej účasť na pretekoch, štartovné,  neprispeje aj štát.
Poslanec Ács navrhol, aby menovaná nejakým vhodným spôsobom, napr. tričkom s obecným erbom, reprezentovala obec. 
Po udelení slova sa k predmetnej záležitosti vyjadril vedúci šachového klubu Mgr. Novánsky, ktorý povedal, že náklady na účasť na šampionáte predstavujú sumu okolo 1400 eur. Nakoľko na základe dosiahnutých výsledkov bola slečna Mészárosová nominovaná do reprezentačného tímu SR, štát prostredníctvom šachovej asociácie, na jej účasť prispieva sumou 1000 eur. Letenku vo výške 300 eur si musí hradiť sama a 100 eur je suma, ktorú organizátor využije na zabezpečenie stravy a ubytovania.
Poslanci schválili poskytnutie finančného príspevku vo výške 400 eur.
Hlasovanie č. 13
Prítomní:  12     Za:  12      Proti:  0     Zdržali sa:  0
•	žiadosť TJ Družstevník Dvory nad Žitavou o finančný príspevok z rozpočtu obce v roku 2014 na usporiadania futbalového turnaja „Žitavský pohár“ na futbalovom ihrisku v Dvoroch nad Žitavou, vo výške 500 eur. Komisia odporúča poskytnutie finančného príspevku v uvedenej výške.  
Ešte pred hlasovaním sa o slovo prihlásila poslankyňa Horváthová, ktorá vyslovila potešenie, že sa takýto turnaj „starých pánov“ v obci realizuje. Zároveň však vyjadrila aj určité sklamanie, že TJ pri doterajšej dotácii z rozpočtu obce vo výške 48 000 eur  nenašla 500 eur na podporu spomínaného turnaja. A taktiež vyslovila presvedčenie, že sa nebude opakovať situácia z minulého roku, keď TJ prisľúbila 1000 eur na podporu stolnotenisového oddielu a nakoniec ostalo len pri sľuboch. A verí, že poslancami schválený finančný príspevok TJ na tento turnaj aj použije.
Poslanci poskytnutie finančného príspevku schválili.
Hlasovanie č. 14
Prítomní:  12     Za:  12    Proti:  0      Zdržali sa:  0
•	žiadosť ZO ZPCCH a SZTP Dvory nad Žitavou (bývalý zväz invalidov a telesne postihnutých), o poskytnutie finančného príspevku z rozpočtu obce na humanitárnu pomoc svojim postihnutým členom vo výške 500 eur. Komisia odporúča poskytnutie finančného príspevku.
Poslanci poskytnutie príspevku v uvedenej výške schválili.
Hlasovanie č. 15
Prítomní:  12     Za:  12     Proti:  0     Zdržali sa:  0
•	žiadosť Lukostreleckého klubu Artemis Dvory nad Žitavou, o poskytnutie finančného príspevku z rozpočtu obce vo výške 500 eur na organizovanie 13. ročníka lukostreleckých pretekov s medzinárodnou účasťou.
Žiadosť bola zaevidovaná 25.8.2014, v termíne po zasadnutí príslušnej komisie, stanovisko komisie chýba.
Poslanci schválili poskytnutie žiadaného finančného príspevku z rozpočtu obce presunom finančných prostriedkov z programu 10. sociálne služby, podprogram 10.3 dávky v hmotnej a sociálnej núdzi – príspevky z rozpočtu obce na sociálnu kuratelu vo výške 500 eur do programu 8. Šport a kultúra, podprogram 8.2 všeobecná podpora športu a kultúry – bežné transfery.
Hlasovanie č. 16
Prítomní:  12     Za:  12      Proti:  0      Zdržali sa:  0 
•	na svojom zasadnutí sa komisia zaoberala aj problematikou opravy povrchu vozovky na Tajovského ulici v Dvoroch nad Žitavou s predpokladanou opätovnou opravou v horizonte 15 – 20 rokov. Ide o havarijný stav. Rozpočtová cena s DPH je spolu 122 235,50 eur. Komisia odporúča vypísanie verejného obstarávania v roku 2014 s podmienkou platby 50 % ceny   roku 2014 a 50 % ceny v roku 2015.
V súvislosti s týmto odporúčaním sa starosta obce opýtal, či bude možné zrealizovať proces verejného obstarávania tak, aby bolo možné vykonať všetky aktivity plánované do konca roku 2014.
Pracovníčka obecného úradu pani Andrejková k tomu povedala, že v prípade, že poslanci na prebiehajúcom zasadnutí odsúhlasia rekonštrukciu tejto cesty, tak áno.
Poslanec Ing. Becík pripomenul, že už aj na minulých zasadnutiach obecného zastupiteľstva hovoril o možnosti obcou zriadiť nejakú spoločnosť, resp. podnik obecných služieb, ktorý by bol platcom DPH. Cez tento subjekt by mohla obec v prípade takýchto nákladných aktivít realizovať verejné obstarávania a napr. len na Dubovej ceste mohla formou tzv. vratky ušetriť okolo 30 000 eur. Z toho dôvodu odporúča, aby obec podnikla v tomto smere nejaké kroky.
Na tieto slová reagoval starosta obce, že vzhľadom k tomu, že v danej problematike nemá skúsenosti, poprosil pána poslanca Becíka, aby na najbližšie zasadnutie obecného zastupiteľstva pripravil pre poslancov materiál, ktorý by bližšie objasňoval ním spomenutú možnosť.
Poslanec Ing. Farkas na margo návrhu poslanca Becíka povedal, že tento postup sa možno niekde realizoval, ale existenciou takého podniku sa vlastne  celá obec stáva platcom DPH. Len vtedy to má význam. No pokiaľ sa dobre pamätá medzitým zákonodarca prišiel na to, že takáto forma „podnikania“ nie je úplne v poriadku. Takže nie je isté, že takáto možnosť ešte existuje.
Ďalej ohľadne rekonštrukcie Tajovského ulice poslanec Ing. Becík povedal, že jej stav je skutočne havarijný, ale možno by bolo dobré zaoberať sa aj rekonštrukciou ulice Jilemnického.
Na to poslankyňa Horváthová zareagovala slovami, že teraz sa rieši ulica Tajovského, tak najprv treba doriešiť tento problém. Potom sa obrátila na poslancov so slovami, že by bola veľmi rada, keby sa niektorými problémami zaoberali aj samotní poslanci. Aby v rámci svojich ulíc – obvodov oslovovali občanov  a pýtali sa ich, čo z ich pohľadu je najpotrebnejšie riešiť, čo považujú za prioritu. A keby potom tieto ich požiadavky predostreli k ďalšiemu riešeniu.
V súvislosti s verejným obstarávaním povedala, že najkratšia doba na jeho realizáciu je 40 dní. Potom nasleduje otváranie obálok, uzatvorenie zmluvy. Vzhľadom na skutočnosť, že podklady k  verejnému obstarávaniu (vypracovala ich renomovaná firma) má už obec pripravené, je možné reálne predpokladať, že aktivity naplánované v roku 2014 sa budú dať uskutočniť. K samotnej rekonštrukcii uviedla, že v tomto prípade sa nebudú realizovať také postupy ako pri Dubovej ceste, nakoľko po tejto komunikácii sa nepohybujú ťažkotonážne vozidlá. 
Poslanec Ing. Hodek sa opýtal ako je možné, že Dubová cesta, ktorá je dlhšia, stála 120 -  130 000 eur a predpokladané náklady na túto cestu sú skoro také isté.
Poslankyňa Horváthová odpovedala, že rozpočtované náklady na Dubovú cestu boli viac ako 160 tisíc eur. Prax je taká, že v rámci verejného obstarávania dochádza k minimálne 20 % zníženiu rozpočtovanej ceny. No a podobná situácia sa očakáva aj v prípade ulice Tajovského.
Poslanec Fűri navrhol, aby sa v rámci rekonštrukcie opravili aj vsakovačky.
K tomu starosta obce povedal, že oprava týchto zariadení je súčasťou rekonštrukcie.
Poslanci schválili vypísanie verejného obstarávania v roku 2014 na zabezpečenie rekonštrukcie ulice Tajovského v Dvoroch nad Žitavou s podmienkou, že  50 %  ceny sa uhradí v roku 2014 a 50 % v roku 2015.
•	ďalej komisia odporúča vypracovanie rozpočtu na výmenu výplní otvorov na budove miestneho zdravotného strediska v Dvoroch nad Žitavou a samotnú realizáciu prác rozdeliť na 3 etapy, ktoré by boli financované z rezervy rozpočtu obce.
Poslanci odporúčanie komisie schválili.
Hlasovanie č. 18
Prítomní:  12     Za:  12    Proti:  0     Zdržali sa: 0
•	ďalšou žiadosťou, ktorá bola na obecný úrad doručená po zasadnutí komisie je žiadosť Štefana Pinke a manž. Júlianny, rod. Vadkertiovej, obaja bytom Dvory nad Žitavou, K. Mikszátha 1167/8, o výmenu pozemku na základe GP 106/2014 vyhotoveného Michalom Bencze. Ide o časť pozemku vedeného v PKV 4193 - parc. č. 1441/1 o celkovej výmere 100097 m2, v GP vedený ako diel č. 1 o výmere 7 m2 k parc. č. 3/2, diel č. 2 o výmere 26 m2 k parc. č. 3/3, na LV č. 1 - parc. č. 3/1 o celkovej výmere 2594 m2 v GP vedený ako diel č. 6 o výmere 2 m2 k parc. č. 3/3, výmera spolu 35 m2 . Na pozemku, ktorý je vo vlastníctve obce sa nachádza časť stavby vo vlastníctve žiadateľov (prípad hodný osobitného zreteľa - § 9a ods.8 písm. e) zákona o majetku obcí). Parc. č. 3/4 - ostatné plochy o výmere 35 m2 je vo vlastníctve žiadateľov. Výmena pozemkov sa uskutoční bez finančného vyrovnania  zámennou zmluvy s tým, že všetky náklady s tým spojené hradia žiadatelia. Obec uvedený pozemok môže využiť na zväčšenie jestvujúcej vsakovacej jamy na parc.  3/1, k.ú. Dvory nad Žitavou.
Poslanci výmenu pozemkov schválili.
Hlasovanie č. 19
Prítomní:  12     Za:  12     Proti:  0      Zdržali sa:  0
•	ďalej po zasadnutí komisie bola na obecný úrad doručená žiadosť ZŠ Adolfa Majthényiho o poskytnutie finančnej pôžičky z rozpočtu obce na preklenutie časového nesúladu medzi výplatou mesačnej mzdy dvoch pedagogických asistentov a štyroch odborných zamestnancov a refundáciou ich miezd v rámci realizácie projektu spolufinancovaného zo zdrojov EÚ a štátneho rozpočtu, od septembra 2014 do júla 2015 vo výške 6 000 eur.
Poslankyňa Dr. Vadkertiová sa opýtala, či možnosť zamestnania sa vo vyššie uvedených pracovných pozíciách bola aj niekde zverejnená. 
Starosta obce odpovedal, že áno, na stránke Okresného úradu v Nitre.
Poslanec Ing. Becík doplnil, že dúfa, že medzi prijatými pracovníkmi budú aj občania obce Dvory nad Žitavou.
Poslanci schválili poskytnutie finančnej pôžičky.
Hlasovanie č. 20
Prítomní:  12    Za:  12     Proti:  0     Zdržali sa:  0

Starosta obce poslancov informoval, že dva dni pred samotným rokovaním mu bola doručená žiadosť Jókaiho divadla v Komárne o poskytnutie finančného príspevku z rozpočtu obce formou daru.
Ako prvý sa k žiadosti vyjadril poslanec Ing. Farkas, ktorý povedal, že menované divadlo je v obci dobre známe a medzi občanmi obľúbené. Preto si myslí, že by bolo dobré a správne túto žiadosť podporiť a navrhuje výšku finančného daru v čiastke 200 eur.
Poslankyňa Horváthová namietla, že ide o subjekt, ktorý je z iného okresu a obec má aj bez toho koho podporovať.
Poslanec Ács uviedol, že v minulosti v takýchto prípadoch obec poskytovala finančnú podporu vo výške jednej koruny na jedného obyvateľa. 
Nakoniec poslanci schválili poskytnutie finančného daru vo výške 200 eur.
Hlasovanie č. 21
Prítomní:  12    Za:  7     Proti: 3     Zdržali sa:  2

Komisia školstva, kultúry, športu a sociálnych vecí Obecného zastupiteľstva v Dvoroch nad Žitavou na svojom zasadnutí prerokovala a poslancom predložila nasledovné:
•	žiadosť Márie Balážovej, bytom Dvory nad Žitavou, Bešeňovská ul. 2, o poskytnutie jednorazovej dávky v hmotnej núdzi na liečbu dlhotrvajúceho ochorenia manžela menovanej. Komisia odporúča poskytnutie jednorazovej dávky v hmotnej núdzi vo výške 100 eur.
Poslanci schválili poskytnutie dávky v uvedenej výške.
Hlasovanie: č. 22
Prítomní:  12     Za:  12    Proti:  0     Zdržali sa:  0
•	žiadosť Evy Nagyovej, bytom Dvory nad Žitavou, ul. Krivá 7, o poskytnutie jednorazovej dávky v hmotnej núdzi na kúpu ošatenie a školských potrieb pre deti – dvojičky navštevujúce strednú školu.
Komisia odporúča poskytnutie jednorazovej dávky v hmotnej núdzi vo výške 100 eur.
Poslanci poskytnutie dávky v uvedenej výške schválili.
Hlasovanie č. 23
Prítomní:  12     Za:  12     Proti:  0    Zdržali sa:  0

Bytová komisia Obecného zastupiteľstva v Dvoroch nad Žitavou na svojom zasadnutí prerokovala a poslancom predložila nasledovné:
Predseda uvedenej komisie Ing. Farkas informoval, že na obecný úrad boli doručené žiadosti o pridelenie obecných bytov na ulici Tyršovej – Malometrážne byty, ktorých výstavba bude ešte len zahájená. Komisia odporúča zaradiť všetky žiadosti do poradovníka podľa dátumu ich  podania a po schválení všeobecne záväzného nariadenia o prideľovaní obecných bytov, vyzvať záujemcov o predloženie príslušných dokladov.
Poslanci doručené žiadosti vzali na vedomie.
•	Lakatoš Dušan a manž. Tímea, bytom Dvory nad Žitavou. Menovaní prenajímajú od obce rodinný dom na ul. Krivá 14. Nájomná zmluva im končí dňa 30.9.2014. Nájomcovia majú voči obci dlžobu za nájomné a energie vo výške 1 350,37 eur. Komisia odporúča predaj uvedenej nehnuteľnosti z dôvodu zlého technického stavu za zostatkovú hodnotu 10 000 eur. 
Predseda komisie ďalej uviedol, že po jej zasadnutí bola od nájomcov doručená žiadosť na odkúpenie vyššie uvedenej nehnuteľnosti formou splátok.
Hneď po tejto informácii prednostka obecného úradu upozornila, že aj v tomto prípade je potrebné postupovať v zmysle zákona o majetku obcí a treba rozhodnúť, akým spôsobom sa tento predaj uskutoční.
Starosta obce k tomu povedal, že si nevie dosť dobre predstaviť z čoho by platili splátky za dom, keď nevedia vyrovnať dlh voči obci.
Prednostka obecného úradu vysvetlila, že uvedený dlh nie je na nájomnom, ale vznikol za spotrebu elektrickej energie. Došlo k tomu potom, ako poslanci rozhodli o odpojení domu od plynu a následne rodina kúrila elektrinou. A tiež to bolo v čase, keď ešte obec uhrádzala faktúry za spotrebu elektrickej energie. V súčasnej dobe je úhrada spotreby za elektrickú energiu prevedená na nájomcov. 
Poslanec Ing. Becík navrhol aby sa najprv uzatvoril problém s dlžobou a potom sa môže rozmýšľať o ostatných veciach.
Starosta obce pripomenul, že na konci septembra im končí nájomná zmluva a pochybuje o tom, že do tohto termínu dlžobu vyrovnajú.
Prednostka obecného úradu upozornila, že ak sa na zasadnutí nerozhodne o predĺžení nájomnej zmluvy, tak sa rodina musí vyzvať, aby do 30.9.2014 nehnuteľnosť odovzdala. Ak tak neurobí do 30 dní, obec musí podať žalobu na jej vypratanie, lebo v opačnom prípade sa nájomná zmluva automaticky obnovuje o dobu, na ktorú bola uzatvorená.
Poslankyňa Gallová uviedla, že ona by bola najradšej, keby sa nájomný vzťah s touto rodinou zrušil, lebo už niekoľko rokov sa rieši len tento problém. A predlžovaním nájomného vzťahu narastá len dlžoba. Treba uvažovať o vyprataní, lebo rodina nehnuteľnosť určite nekúpi.
Do diskusie sa zapojil aj poslanec Ing. Farkas, ktorý pripustil, že na vzniknutej situácii sa určitým spôsobom podieľalo aj obecné zastupiteľstvo, ktoré doteraz nenašlo vhodný spôsob ako tento problém vyriešiť. Preto, napriek odporučeniu komisie, navrhuje predĺženie nájomnej zmluvy do konca roka. Treba prihliadať aj na to, že nie je práve najšťastnejším riešením vyhodiť niekoho na zimu na ulicu.
Starosta podotkol, že dom je vo veľmi zlom stave. A taktiež sa opýtal, či bude riešením predĺženie nájomnej zmluvy do decembra, a potom ich vyložiť v januári.
Na to poslanec Broskovics zareagoval slovami, že ich treba vyložiť v septembri a do januára si na zimu zvyknú.
Poslanec Ács povedal, že rodina dostala dom do nájmu už pred siedmimi rokmi. Každé zastupiteľstvo sa rieši ich problém s dlžobou voči obci a preto je za to, aby došlo k  deložovaniu a aby sa dom predal.
Starosta doplnil, že okrem uvedenej sumy je na nich exekúcia za nevyplatenie TKO vo výške 326 eur. Potom vyzval poslancov, aby hlasovali o návrhu jeho a poslanca Broskovicsa  na ukončenie nájomného vzťahu k 30.9.2014.
Poslankyňa Horváthová sa opýtala, či je v poriadku, aby päť detí išlo na ulicu.
Starosta sa obrátil na poslancov a vyzval ich, aby teda navrhli iné riešenie.
Poslankyňa Dr. Vadkertiová sa opýtala, či sa o tieto deti zaujímala kuratela a či s nimi nie sú problémy.
Starosta obce odpovedal, že nie sú s nimi žiadne problémy. Matka sa o ne v rámci svojich možností dobre stará.
Poslanci hlasovali o návrhu starostu obce a poslanca Broskovicsa – ukončenie nájomného vzťahu k 30.9.2014. Poslanci návrh neschválili.
Hlasovanie č. 24
Prítomní:  12     Za:   6      Proti:  0     Zdržali sa:  0      Nehlasovali:  6
Následne hlasovali poslanci o predĺžení nájomnej zmluvy o 6 mesiacov. Poslanci predĺženie nájomnej zmluvy neodsúhlasili.
Hlasovanie č. 25
Prítomní:  12     Za:  2       Proti:  5     Zdržali sa:  3       Nehlasovali: 2
Po dvoch neúspešných hlasovaniach poslankyňa Horváthová navrhla, aby obec vyhlásila zámer na predaj daného rodinného domu, aby rodina dostala šancu sa o jeho kúpu uchádzať. A nech potom ona rieši odkiaľ na túto kúpu získa finančné prostriedky. Ak sa rozhodne o vyprataní domu, zase sa o nájom budú hlásiť podobne sociálne situovaní občania, ktorí taktiež nebudú platiť. Okrem toho dom je značne zdemolovaný a ak obec chce, aby tam mohli byť ďalší nájomcovia, je potrebné doň investovať.  Bolo by lepšie ho predať, kým má ešte akú – takú hodnotu.
Poslanec Ing. Farkas nesúhlasil s návrhom na vyhlásenie zámeru na predaj domu. Dôvodom je skutočnosť, že naši ľudia  nemajú peniaze, ale cudzí áno. A do podmienok predaja si obec nemôže dať podmienku, že hlásiť sa môžu len občania obce. To by bola diskriminácia.
Poslanec Ing. Becík sa opýtal v akom stave je statika domu. A zároveň si odpovedal, že určite nevyhovujúca.
V takom prípade je potrebné ho zbúrať a využiť na stavebný pozemok. Podotkol starosta obce.
Pracovníčka obecného úradu pani Andrejková pripomenula, že obec okrem vybudovania komína do domu roky neinvestovala.
Prednostka obecného úradu pripustila túto skutočnosť, no zároveň uviedla, že síce nájomcovia investovať do domu nemohli, lebo neboli jeho vlastníkmi, ale ani sa oň nestarali.

Starosta vyhlásil krátku prestávku.

Po prestávke poslanci schválili predĺženie nájomnej zmluvy o 5 mesiacov s podmienkou, že rodina do konca januára vyrovná dlžobu voči obci.
Hlasovanie č. 26
Prítomní:  12     Za: 7     Proti:  4    Zdržali sa:  1
•	predseda komisie ďalej informoval, že Veronika Polenová, bytom Dvory nad Žitavou, Tyršova 29 doručila výpoveď nájmu na byt č. 3, Blok A, s.č. 2371/29, ul. Tyršova, k.ú. Dvory nad Žitavou k 31.8.2014.
Komisia odporúča ukončenie nájomného vzťahu s menovanou dohodou od 5.9.2014
Poslanci ukončenie nájomného vzťahu schválili.
Hlasovanie č. 27
Prítomní:  12    Za:  12    Proti:  0     Zdržali sa:  0
•	žiadosť Sabiny Svetzovej, bytom Dvory nad Žitavou, Jókaiho 9, o uzatvorenie nájmu na byt č. 3, Blok A, s.č. 2371, ul. Tyršova č. 29, k.ú. Dvory nad Žitavou na dobu určitú od 10.9.2014 do 9.9.2015.
Poslanci schválili uzatvorenie nájomnej zmluvy s menovou na uvedený byt.
Hlasovanie č. 28
Prítomní:  12     Za:  12    Proti:  0     Zdržali sa:  0

12.	Rôzne:

Ako prvá sa do diskusie prihlásila poslankyňa Dr. Vadkertiová, ktorá sa informovala, či bol vyriešený problém ohľadne platenia poplatku za realizáciu stavieb na hrobových miestach na pohrebisku v Dvoroch nad Žitavou.
Prednostka obecného úradu odpovedala, že tento problém rieši na prebiehajúcom zasadnutí schválené Všeobecne záväzné nariadenie obce Dvory nad Žitavou o prevádzkovom poriadku pohrebiska a domu smútku.

Poslanec Ing. Becík sa opýtal či je pravda, že zastrešenie pódia sa nemohlo uskutočniť z dôvodu jeho problémov so statikou.
Poslankyňa Horváthová odpovedala, že je to pravda, ale vzniknutý problém je v stave riešenia.

Poslanec Ing. Hodek opätovne vyzval k riešeniu bezpečnosti na križovatke v centre obce a zároveň vyzval, aby sa obec opakovane písomne obracala na kompetentných a aby ich žiadala o zabezpečenie vyhotovenia a osadenie bezpečnostných prvkov vrátane vyznačenia prechodov pre chodcov a pod.

Poslanec Ing. Becík pripomenul, aby sa v rámci obecných dní nezabudlo aj na občerstvenie vystupujúcich detí, nakoľko minulý rok sa tak nestalo. 
Poslankyňa Ing. Horváthová k tomu povedala, že to nie je pravda, nakoľko všetky vystupujúce deti mali aj vlani, ale aj v predchádzajúcich rokoch zabezpečené jedlo aj nápoje. Túto skutočnosť môže potvrdiť aj ako matka vystupujúceho dieťaťa.
Poslanec Ing. Becík vyzval starostu, aby povedal, čo splnil zo svojich predvolebných sľubov spred štyroch rokov. Na to starosta odpovedal, že tieto otázky patria na iné fóra a nie na obecné zastupiteľstvo.

13.	Záver:

     Zasadnutie obecného zastupiteľstva ukončil starosta obce a prítomným sa poďakoval za účasť.

V Dvoroch nad Žitavou, dňa 9.9.2014

Zapísala:  Ing. Ľubica Kurdiová

..............................................................                           .................................................
JUDr. Erika Nagyová                                                   Ing. Jozef Kálazi
Prednostka obecného úradu                                         Starosta obce

…..........................................................                              ............................................
Mária Horváthová                                                        Ing. Tibor Farkas
Overovateľka zápisnice                                                Overovateľ zápisnice